amanoisuno/poet huggingface dataset:
重送文處厚因寄蜀父老三首  其二 范成大
下峽東歸十五年，因君話舊意茫然。煩將遠道悠悠夢，直到天西暑雪邊。
重送文處厚因寄蜀父老三首  其三 范成大
灌口江源不斷流，峨眉山月幾番秋。江山好處吾能記，爲問江山記客否。
虎丘新復古石井泉太守沈虞卿舍人勸農過之爲賦三絕謹次韻  其一 范成大
勸耕堂上醉高年，和氣春風共藹然。大士亦修隨喜供，夜來古井躍新泉。
虎丘新復古石井泉太守沈虞卿舍人勸農過之爲賦三絕謹次韻  其二 范成大
落紙雲煙墮翠巒，一泓潭月鬭清寒。鳳凰池上揮毫手，却掬山泉淬筆端。
虎丘新復古石井泉太守沈虞卿舍人勸農過之爲賦三絕謹次韻  其三 范成大
傳聞公作新亭好，先報儂家拄杖知。便擬挈瓶來煮茗，繞闌干角徧尋詩。
連夕大風凌寒梅已零落殆盡三絕  其一 范成大
枝南枝北玉初勻，夜半顛風捲作塵。春夢都無三日好，一冬忙殺探梅人。
連夕大風凌寒梅已零落殆盡三絕  其二 范成大
玉雪飄零賤似泥，惜花還記賞花時。賞花不許輕攀折，只許家人戴一枝。
連夕大風凌寒梅已零落殆盡三絕  其三 范成大
花開長恐賞花遲，花落何曾報我知。人自多情春不管，强顔猶作送春詩。
唐懿仲諸公見過小飲凌寒殘梅之下二絕  其一 范成大
春風動是隔年期，更對殘花把一巵。少待和煙和月看，依稀猶似未開時。
唐懿仲諸公見過小飲凌寒殘梅之下二絕  其二 范成大
問人何處是花蹊，香玉勻鋪不見泥。莫怪山翁行步澀，更無空處著枯藜。
雲露堂前杏花 范成大
蠟紅枝上粉紅雲，日麗煙濃看不真。浩蕩光風無畔岸，如何鎖得杏園春。
夢覺作 范成大
年增血氣減，藥密飲食稀。氣象不堪說，頭顱從可知。忽作少年夢，嬌癡逐兒嬉。覺來一惘然，形骸乃爾衰。夢中觀河見，只是三歲時。方悟夢良是，却疑覺爲非。
次韻陳融甫支鹽年家見贈二首  其一 范成大
范村如荒村，一老雪垂領。高軒款門來，驚破雀羅靜。披草出迎客，玉筍森秀整。短章雖寂寞，染指已嘗鼎。歸驂不可駐，晨昏思定省。
次韻陳融甫支鹽年家見贈二首  其二 范成大
乃翁一經傳，播穫了家事。短檠寓真樂，尺璧豈良貴。年家有寧馨，令我喜無寐。加鞭翰墨場，一躍羣空冀。
聞石湖海棠盛開亟携家過之三絕  其一 范成大
東風花信十分開，細意留連待我來。開過十分風不動，更無一片點蒼苔。
聞石湖海棠盛開亟携家過之三絕  其二 范成大
家人扶上錦城頭，蜂蝶團中爛熳遊。報答春光須小醉，紅雲洞裏按伊州。
聞石湖海棠盛開亟携家過之三絕  其三 范成大
低花妨帽小携筇，深淺臙脂一萬重。不用高燒銀燭照，煖雲烘日正春濃。
寄題毛君先生蓮華峰菴 范成大
天台一萬八千丈，蓮華峰在諸峰上。峰前結屋屋打頭，獨有幽人自來往。湖海雲遊二十春，歸來還作住菴人。漫山苦蕒食不盡，繞屋長松爲四鄰。丹訣三千滿雲笈，往來且喜無交涉。清晨石上一爐香，此時天地皆訢合。我衰無力供樵蘇，尚能相伴煖團蒲。但願瘦筇緣未斷，會把蓮峰分一半。
幽誓 范成大
天風厲兮山木黄，歲晼晚兮又早霜。虎號崖兮石飛下，山中人兮孰虞。予造軔兮挾輈，紛不可兮此淹留。靈曄兮遄邁，趣駕兮遠遊。予高馳兮雨濡蓋，予揭淺兮水漸珮。橫四方兮未極，泥盎盎兮予車以敗。望夫君兮天東南，江復山兮斯路巉。恍欲遇兮忽不見，奄晝晦兮雲曇曇。前馬兮無路，稅駕兮無所。誰與共兮芳馨，獨蒼茫兮愁苦。
愍遊 范成大
君胡爲兮遠遊，蹇行迷兮路阻脩。朝予濟兮滄海，靈胥怒兮蛟躒舟。暮予略兮太行，車墮輻兮驂決。攀援怪蔓兮一息，雷晝闞兮山裂。四無人兮又風雨，靈幽幽兮爲予愁絕。君胡爲兮遠道，委玉躬兮荒草。與魑魅兮爭光，與虎兕兮羣嘷。君之居兮社木蒼然，衡門之下兮可以休老。歸來兮婆娑，芳滿堂兮儛歌。奉君子兮眉壽，光風蕩兮酒生波。雲日兮同社，月星兮偕夜。千秋兮歲華，弭予蓋兮紲予馬。悲莫悲兮天涯，樂莫樂兮還家。
交難 范成大
美一人兮巖之扃，珮璧月兮間珠星。歲既單兮不圭幣，路巉絕兮遠莫致。稼石田兮長饑，誰與此兮蓺之。藉予玉兮雙瑴，先予絺兮五兩。不萬一兮當此，託長風兮寄想。長風兮無旁，吾媒乏兮鳳凰。謂蘋若兮蒿艾，鳳告予兮以不祥。恐青女兮行秋，奄銷歇兮衆芳。搴芳華兮玉蕤，將以遺兮所思。玉蕤兮霜露，所思兮未知。
歸將 范成大
輿不濟兮中河，日欲暮兮情多。子蘭橈兮蕙棹，願因子兮凌波。眢壑兮以漁，周落兮以驅。驪龍兮飛度，郊之麟兮去汝。波河濆兮迷塗，黄流怒兮不可以桴。目八極兮悵望，獨顧懷兮此都。御右兮告病，鑾鈴兮靡騁。河之水兮洋洋，不濟此兮有命。
衡嶽寺僧刺血法華經贊 范成大
佛手真法身，晃耀紫金色。散滿十方界，聚爲七袠書。七袠徧河沙，震誦說妙法。非聚亦非散，是則法眼觀。
立春 范成大
候管灰初動，條風已發春。萬靈歸化育，一氣驗平均。農事牛先示，人情蠖欲伸。優哉漢疏廣，樽酒過嘉辰。
元夕呈沖卿侍郎 范成大
人間勝事不常有，自古年華無重回。半夜飛雲併行月，平明微雨拂輕埃。蓮花正在山頭發，桃樹應從洞裏開。寄語夫君急行柬，省闈看是辟書來。
上元有感 范成大
嶽樹五千仞，蓮花千萬枝。宛然明月夜，非是少年時。已自歡悰少，那堪官緒羈。人言急行樂，何以且遲遲。
上元觀燈 范成大
萬家羅綺競喧闐，樂事能并在錦川。蘭燭連衢千對爛，冰輪此夕十分圓。喜逢蜀國尋春日，正是摩陀供佛天。人物熙熙醒醉裏，却思風景似當年。
初冬 范成大
節令堅冰始，民風古意淳。星行窮少皡，正歲述咸秦。俗禮嫌端拜，頭風强裹巾。紅泥爐畔酒，從此卜親鄰。
初冬近飲酒作 范成大
天水邊陲南接蜀，秦山翠照峨峨綠。世間豈有糞金牛，枉使五丁斧山玉。罷侯置守自蜀始，監郡東來兩成轂。至今芙蓉城上土，邦人猶記張儀築。偏方遠僻坐井底，豈知東國窮鋒鏃。十月爲正布時令，方驗水行改周木。南征北戍幸息肩，洒酒炰豚賀新屬。祖龍妄意一至萬，當道已聞神嫗哭。炎家天子起編戶，政患嬴皇威令酷。急於恩紀緩文法，正歲尚猶傳五六。吾民久已作秦民，迄今十月猶遺俗。野人何暇論年代，但憶每逢多稼熟。青裾女子翻茜袖，抽鎌穫稻腰如束。三時勤苦一時好，自古有年非汝獨。七雄爭戰已遥遠，萬代興亡真返復。洛誦徒勞口囁嚅，不如屢把壺中醁。
予寓邑中與諸子講學巨山姪孫轉示初冬書事因用韻 范成大
霜風幾夕報初寒，蟋蟀歸來已四遷。舊物有氈眠軟暖，講堂逢鱓饋新鮮。功名久已遺清老，征戍何由及晚年。暴客更緣貧見外，時危身老亦悠悠。
初冬小園寓目 范成大
獨樹喬松色，閒雲淡落暉。新霜黄橘重，久雨翠梧稀。暗雀鳴還啄，高烏定更飛。敝貂猶故在，卒歲免無衣。
立冬夜舟中作 范成大
人逐年華老，寒隨雨意增。山頭望樵火，水底見漁燈。浪影生千疊，沙痕沒幾稜。峨眉欲還觀，須待到晨興。
冬至夜發峽州舟中作 范成大
舟中萬里行，燈下一陽生。不減在家好，都忘爲旅情。霜乾風愈勁，雲淡月微明。况有詩兼酒，樽前莫問更。
和馬少伊韻 范成大
氣壓伊吾一劍鳴，風生銅柱百蠻驚。君家自有堂堂陣，我欲周旋恐曳兵。
次韻項丈雪詩 范成大
兜羅世界三千剎，重璧樓臺十二城。雲暗峨嵋封古色，日曛鳷鵲溜春聲。莫將蕉葉評摩詰，且撚梅花慰廣平。更憶緱山可憐夜，怯寒誰與伴調笙。
元日奉呈項丈諸生 范成大
節物陰涔裏，人情冷淡中。百憂尋老大，一笑屬兒童。雪意愁饑雀，風聲入斷鴻。新衣滿閭巷，終日自西東。
西郊尋梅 范成大
西郊梅花矜絕豔，走馬獨來看不厭。似羞流落蒙市塵，寧墮荒寒傍茅店。翛然自是世外人，過去生中差一念。淺顰常鄙桃李學，獨立不容鶑蝶覘。山樊水仙晚角出，大是春秋吳楚僭。餘花豈無好顔色，病在一俗無由砭。朱欄玉砌渠有命，斷橋流水君何欠。嗟予相與頗同調，身客劍南家在剡。凄凉萬里歸無日，蕭颯二毛衰有漸。尚能作意晚相從，爛醉不辭杯瀲灩。
田家 范成大
穉子呼牛女拾薪，山妻自膾小溪鱗。安知曝背庭中老，不是淵明行輩人。
秋蟬 范成大
斷角斜陽觸處愁，長亭搔首晚悠悠。世間最有蟬堪恨，送盡行人送盡秋。
村居即景 范成大
綠遍山原白滿川，子規聲裏雨如烟。鄉村四月閑人少，纔了蠶桑又插田。
酬姜堯章 范成大
鵝鶩聲暗雪意豪，直前不憚夜行勞。更能櫜鞬尊裴度，千古人知李愬高。
口號 范成大
我是蘇州監本獃，與爺上壽獻棺材。宗室元來是皇族，雨下水從屋上來。
題磨崖碑 范成大
浯溪一峰插天齊，上有李唐中興碑。肅宗勳業愈烜赫，次山文字真崛奇。我昔爲州坐兩載，吏鞅束縛馬就羈。咫尺名山不可到，抱恨常若有所遺。茲游得遂償素願，況有文字古一夔。周遭巖壑尋勝迹，摩挲石刻立多時。野僧半解知人意，滿巵笑峴酒一杯。
句  其一 范成大
橫枝對菊開。
句  其二 范成大
上覆白玉盂，下盛白玉盂。
句  其三 范成大
可憐世上金和寶，借爾閑看七十年。
句  其四 范成大
快晴似爲酴醿計，急雨還妨燕子飛。
壬午初秋贈寫真陳生 楊萬里
居士一丘壑，深衣折角巾。誰曾令子見，忽漫寫吾真。更不游方外，於何頓若人。呼兒一笑看，下筆可能親。
和蕭判官東夫韻寄之 楊萬里
湘江曉月照離裾，目送車塵至欲晡。歸路新詩合千首，幾時乘興更三吾。眼邊俗物只添睡，別後故人何似臞。尚策爬沙追歷塊，未甘直作水中鳬。
木犀二絕句  其一 楊萬里
只道秋花艷未强，此花儘更有商量。東風染得千紅紫，曾有西風半點香。
木犀二絕句  其二 楊萬里
輕薄西風未辦霜，夜揉黄雪作秋光。吹殘六出猶餘四，匹似天花更著香。
考試湖南漕司南歸值雨 楊萬里
我亦知吾生有涯，長將病骨抵風沙。天寒短日仍爲客，酒暖長亭未是家。又苦征夫催去去，更甘飛雨故斜斜。舊聞行路令人老，便恐霜毛一半加。
題湘中館二首  其一 楊萬里
清境故應好，新寒殊不勝。征衣愁著盡，憑檻喜猶能。亂眼船離岸，關心山見稜。箇中有句在，下語更誰曾。
題湘中館二首  其二 楊萬里
江欲浮秋去，山能渡水來。娵隅蠻語雜，欵乃楚聲哀。寒早當緣閏，詩成未費才。愁邊正無奈，歡伯一相開。
送施少才赴試南宮二首  其一 楊萬里
我豈登名晚，今仍作吏卑。文能追古作，子未要人知。取第真成漫，危言良獨奇。新知誰不樂，所要白頭期。
送施少才赴試南宮二首  其二 楊萬里
十日九奔命，同行半倦游。出城愁不早，思子悔何由。脚底已衡嶽，眼中猶橘洲。似嫌疎過子，吾過更誰尤。
野菊 楊萬里
未與騷人當糗糧，況隨流俗作重陽。政緣在野有幽色，肯爲無人減妙香。已晚相逢半山碧，便忙也折一枝黄。花應冷笑東籬族，猶向陶翁覓寵光。
衡山值雨 楊萬里
稍喜歸塗中半程，猶愁泥潦未知晴。雨來也不憐行客，風過何須作許聲。
至永州城外 楊萬里
戀戀庭闈竟北征，槐花喚我試諸生。了知歸近猶看堠，更有愁來即入城。愚水端能勤入夢，崳峯何得嬾相迎。只應白髮持環久，見我跫然笑未成。
寄別何運判德獻移閩憲二首  其一 楊萬里
再歲三移節，千山一據鞍。梅花錦囊古，霜月繡衣寒。民欲刑幾措，公於此豈難。誰令清廟器，未著侍臣冠。
寄別何運判德獻移閩憲二首  其二 楊萬里
薄技工奚取，知音一已多。從公日幾許，去我意如何。夢裏閩山月，吟邊楚水波。門闌萬珠履，更試歲寒柯。
視旱憩鏡田店 楊萬里
走檄堪頻捧，嚴程敢少徐。雖晴恐非久，猶熱未全無。憩息翻增倦，馳驅減壯圖。詩成兼利害，失悶得清臞。
視旱過雨 楊萬里
已旱何秋雨，無禾始水聲。病民豈天意，致此定誰生。湯爪寧須翦，桑羊可緩烹。小儒空自嘆，得到鳳凰城。
水西野店皆不著宿夜抵石山虛 楊萬里
不著官人宿，無如野店何。見容幸有此，雖陋更嫌它。頭蝨妨歸夢，鄰雞伴寤歌。此生眠食爾，行路總蹉跎。
明發石山 楊萬里
明發愁仍集，寒雲又作屯。懸知今定雨，正坐夜來暄。便恐禾生耳，寧論客斷魂。山深更須入，聞有早梅村。
涉小溪宿淡山 楊萬里
徑仄愁斜步，溪深怯正看。破船能不渡，晴色敢辭寒。白退山雲細，青還玉宇寬。險艱明已濟，魂夢未渠安。
題龍歸寺壁 楊萬里
題字纔前歲，衝寒又此行。竹能知雨至，窗不隔江清。走檄還曾了，禁人未肯晴。息肩更須喜，問路可憐生。
董主簿正道壁間作水墨老梅一枝宿鵲縮脰合半眼栖焉 楊萬里
斜枝飽風雪，疎花淡冰玉。一鵲忍清寒，居然伴幽獨。
普明寺見梅 楊萬里
城中忙失探梅期，初見僧窗一兩枝。猶喜相看那恨晚，故應更好半開時。今冬不雪何關事，作伴孤芳却欠伊。月落山空正幽獨，慰存無酒且新詩。
寄周子充察院二首  其一 楊萬里
鄉者豺當路，如今虎在山。百年諸老盡，一段好風還。誰謂永嘉末，人猶慶曆間。班心公定可，更可押廷班。
寄周子充察院二首  其二 楊萬里
跡遠公猶記，情親勢使疎。忽思參研席，如許遽龍豬。雲步知無那，文盟肯棄予。只哦五箇字，不愈一行書。
自音聲巖泛小舟下高溪 楊萬里
晚日黄猶暖，寒江白更清。遠山衝岸出，釣艇背人行。舟穩何妨小，波恬爾許平。大魚不相報，撥剌得吾驚。
臘夜普明寺睡覺二首  其一 楊萬里
旅夢忘爲客，簷聲忽喚愁。親庭未差遠，佛屋不勝秋。只麽功名是，如今悟解不。十年行路飽，誰不遣吾休。
臘夜普明寺睡覺二首  其二 楊萬里
作臘聊村酒，依人只短檠。略無更可數，聽到雨無聲。犬吠知何苦，雞寒肯更鳴。生來眠不足，老去夢難成。
臘後二首  其一 楊萬里
待臘驚還過，留年惜欲除。雨纔三日有，雪更一冬無。遊屐妨緣濘，寒威戀爲爐。未須排旅悶，猶足助詩娛。
臘後二首  其二 楊萬里
雲暗虛疑暮，江空分外寒。如何山雨過，便爾岸沙乾。奈此詩愁得，懷哉歲事闌。梅殘吾更忍，不折一枝看。
夜坐 楊萬里
欲雪天還惜，不風寒自生。燈摇無定影，火作始然聲。又遣庭闈訊，懸知骨肉情。履端猶幾日，有夢未歸程。
東寺詩僧照上人訪予於普明寺贈以詩 楊萬里
故人深住白雲隈，欲到何因只寄梅。歲晚觀山吾獨立，泥中騎馬子能來。轉頭不覺三年別，病眼相看一笑開。說似少陵真句法，未應言下更空回。
題照上人迎翠軒二首  其一 楊萬里
寺外秋山觸眼明，寺根秋水洗心清。晴嵐暖翠來未了，不用高人倒屣迎。
題照上人迎翠軒二首  其二 楊萬里
參寥癩可去無還，誰踏詩僧最上關。欲具江西句中眼，猶須作禮問雲山。
得親老家問二首  其一 楊萬里
節裏難爲客，家中數有書。慈親問歸否，意緒各何如。强酒那能盡，添愁不更除。舊來貧未仕，父子豈相疎。
得親老家問二首  其二 楊萬里
濟世吾無策，迎親仕屢驚。乾坤裂未補，簪笏達何榮。三徑猶須祿，羣飛不復情。山林早回首，詩酒且平生。
立春前一夕二首  其一 楊萬里
春忽明朝是，冬將半夜非。年華只不住，客子未能歸。微霰疎還密，寒簷滴又稀。撚鬚真浪苦，呵筆更成揮。
立春前一夕二首  其二 楊萬里
臘盡春還好，朝暄暮復寒。雨晴終日異，衣著一冬難。生菜知無分，殘梅不用看。本憑書遣睡，轉更睡相干。
霰 楊萬里
雪花遣霰作前鋒，勢頗張皇欲暗空。篩瓦巧尋疎處漏，跳階誤到暖邊融。寒聲带雨山難白，冷氣侵人火失紅。方訝一冬暄較甚，今宵敢歎卧如弓。
立春日有懷二首  其一 楊萬里
飄蓬敢恨一年遲，客裏春光也自宜。白玉青絲那得說，一杯嚥下少陵詩。
立春日有懷二首  其二 楊萬里
玉堂著句轉春風，諸老從前亦寓忠。誰爲君王供帖子，丁寧綺語不須工。
立春新晴 楊萬里
宿雲送臘曉仍開，日動江光度竹來。春到更晴誰不喜，時遷不道老相催。山村敢惜身猶遠，邊地應憐戰未回。春鳥豈知人意緒，新聲只欲勸銜杯。
晚立普明寺門時已過立春去除夕三日爾將歸有歎 楊萬里
蕭蕭淅淅荻花風，慘慘澹澹雲物容。欲雪不雪關得儂，得歸未歸一莞中。年華縱留春已換，半生作客今何恨。夜來飛霰打僧窗，便恐雪真數尺强。催科不拙亦安出，吾民瀝髓不濡骨。邊頭犀渠未晏眠，天不雨粟地流錢。
除夕前一日歸舟夜泊曲渦市宿治平寺 楊萬里
江寬風緊折綿寒，灘多岸少上水船。市何曾遠船不近，意已先到燈明邊。夜投古寺衝泥入，濕薪燒作蟲聲泣。冷窗凍筆更成眠，也勝疎篷仰見天。市人歌呼作時節，詩人兩膝高於頰。還家兒女問何如，明日此懷猶忍說。
癸未上元後永州夜飲趙敦禮竹亭聞蛙醉吟 楊萬里
茅亭夜集俯萬竹，初月未光讓高燭。主人酒令來無窮，恍然墮我醉鄉中。草間蛙聲忽三兩，似笑吾人慳酒量。只作蛙聽故自佳，何須更作鼓吹想。尚憶同登萬石亭，倚欄垂手望寒青。只今真到寒青裏，吾人不飲竹不喜。
過百家渡四絕句  其一 楊萬里
出得城來事事幽，涉湘半濟值漁舟。也知漁父趁魚急，翻著春衫不裹頭。
過百家渡四絕句  其二 楊萬里
園花落盡路花開，白白紅紅各自媒。莫問早行奇絕處，四方八面野香來。
過百家渡四絕句  其三 楊萬里
柳子祠前春已殘，新晴特地却春寒。疎籬不與花爲護，只爲蛛絲作網竿。
過百家渡四絕句  其四 楊萬里
一晴一雨路乾濕，半淡半濃山疊重。遠草平中見牛背，新秧疎處有人蹤。
武岡李簿回多問蕭判官東夫 楊萬里
客有來從天一隅，相逢喜問子何如。橘洲各自分馬首，湘水更曾烹鯉魚。心近人遐長作惡，離多合少可無書。得知安穩猶差慰，敢道韋郎跡也疎。
迓新守值雨 楊萬里
春雨不大又不晴，只與行人禁送迎。小溪綠漲竟何曾，官路黄泥滑不勝。今年送迎乃爾苦，去年送迎正如許。風嚴火滅未五更，暗行十里雞三鳴。行路最難仍最惡，平生歷盡今更覺。前人失脚後人笑，後人失脚那可料。
負丞零陵更盡而代者未至家君携老幼先歸追送出城正值泥雨萬感驟集 楊萬里
吾父先歸吾未可，吾母已行猶顧我。兒女喜歸未解悲，我愁安得似兒癡。牆頭人看不須羨，居者那知行者嘆。昨日幸晴今又雨，天公管得行人苦。吾母病肺生怯寒，晚風鳴屋正無端。人家養子要作官，吾親此行誰使然。
送別呂令聖與 楊萬里
一門三相千子孫，後有公家前諸袁。有治國譜無縣譜，種愛在堂銘在門。誰能不徼鬻爵恩，民乃不識田畝錢。姓名墮在諸公口，去去雲霄穩著鞭。三年爲寮無間然，公行何得攙吾先。取別當愁今更喜，定知同醉西湖蓮。
和司法張仲良醉中論詩二首  其一 楊萬里
醉語醒猶記，來詩讀轉新。不緣朋好密，其奈客居貧。無乃陽秋誤，云何鼠朴珍。端令和者寡，敢以速爲神。
和司法張仲良醉中論詩二首  其二 楊萬里
相過寧嫌數，未行先畏辭。要寬千里別，猶費幾篇詩。意得翻難售，聲希只自奇。此生詩社裏，三折或知醫。
題唐德明秀才玉立齋 楊萬里
坡云無竹令人俗，我云俗人正累竹。玉立齋前一萬竿，能與主人相對寒。看竹哦詩筆生力，山童怪予遽忘食。不但不可一日無，斯須無此看何如。詩成欲寫且復歇，恐竹嫌詩未清絕。丁寧一竿不可除，竹亦何曾減風月。
張仲良久約出郊以詩督之二首  其一 楊萬里
百花亭下花如海，子厚宅前溪似油。幕下風流法曹掾，坐窗猶未作遨頭。
張仲良久約出郊以詩督之二首  其二 楊萬里
只道今春不肯晴，已晴誰遣不郊行。忍違花底提壺語，不慮屋頭鳩婦鳴。
和仲良催看黄才叔秀才南園牡丹 楊萬里
愁雨留花花已闌，作晴猶喜兩朝寒。山城春事無多子，可緩黄園探牡丹。
謝唐德明惠笋 楊萬里
高人愛笋如愛玉，忍口不餐要添竹。云何又遣十輩來，昏花兩眼爲渠開。販夫束縛向市賣，外强中乾美安在。錦紋猶带落花泥，不論燒煮兩皆奇。豬肝累人真可怍，以笋累公端不惡。
別吳教授景衡 楊萬里
道合從人笑，情親覺別難。得朋何恨晚，到老幾相看。世路今逾窄，吾徒却自寬。此心各相勉，不但道加餐。
謁張安國 楊萬里
帝苑花穠記並遊，萬人回首看鼇頭。也知旬月應顓面，已逼雲霄又作州。別後聞公非故我，學林著脚到前修。登門猶說同年話，未覺紅鸞映白鷗。
龔令國英約小集感冷暴下歸卧感而賦焉二首  其一 楊萬里
客裏何煩病，春餘不謂寒。併來無計奈，那得有懷寬。憎藥猶須强，耽書更暇看。兩親問消息，敢道不平安。
龔令國英約小集感冷暴下歸卧感而賦焉二首  其二 楊萬里
吏卒稀仍散，僮奴野自親。問吾適無恙，遽病此何因。初覺身爲客，還疑老逼人。焚香發深省，一笑對殘春。
仲良見和再和謝焉四首  其一 楊萬里
未惜詩脾苦，端令鬼膽寒。吾才三鼓竭，君思九江寬。作者今猶古，燈前捲又看。不辭鬚撚斷，只苦句難安。
仲良見和再和謝焉四首  其二 楊萬里
誰謂陳三遠，髯張下筆親。夫何此意合，恐有宿生因。我豈慵開眼，年來寡見人。更煩彫好句，割取楚江春。
仲良見和再和謝焉四首  其三 楊萬里
健論開仍闔，清規高更寒。抗章胡未報，憂世可能寬。收用今寧晚，飛鶱尚會看。自憐千慮短，所願一枝安。
仲良見和再和謝焉四首  其四 楊萬里
豈不爲寮久，茲焉獨愈親。卜居如不近，同志竟何因。山鳥頻招飲，江花解笑人。風顛仍雨急，枉却一年春。
晚寒 楊萬里
莫道今晨熱，東風未得欺。晚來作惡甚，寒似禁煙時。約雨斜還整，吹花合且離。不應如許峭，故故惱吾衰。
和仲良病中耽睡 楊萬里
居士何曾病，羣兒錯見憐。對床正風雨，落紙忽雲煙。欲夏花全退，猶寒柳尚眠。如何睡鄉裏，只是著詩仙。
和仲良春晚即事五首  其一 楊萬里
幾許春纔好，誰令綠遽深。風光曾著眼，時序只驚心。永日便甘寢，羈懷怯苦吟。春歸猶作客，晴少更多陰。
和仲良春晚即事五首  其二 楊萬里
春在已愁熱，夏來還解涼。一年又如許，萬事更須忙。情薄忘花減，心危願歲穰。平生只坐嬾，何藥療嵇康。
和仲良春晚即事五首  其三 楊萬里
欲與東風說，休吹墮絮飛。吾行正無定，魂夢豈忘歸。花暖能醺眼，山濃欲染衣。只嫌春已老，此景也應稀。
和仲良春晚即事五首  其四 楊萬里
貧難聘歡伯，病敢跨連錢。夢豈花邊到，春俄雨裏遷。一犁關五秉，百箔候三眠。只有書生拙，窮年墾紙田。
和仲良春晚即事五首  其五 楊萬里
笋改齋前路，蔬眠雨後畦。晴江明處動，遠樹看來齊。我語真彫朽，君詩妙斲泥。殷勤報春去，恰恰一鶑啼。
題潘彥政叔姪濯纓齋 楊萬里
愚溪之口湘江左，茅齋不小亦不大。齋前看江江只流，江中望齋齋更幽。兩潘讀書韻清壯，湘妃出聽魚吹浪。大潘皎如鶴出林，小潘不減在沙金。向來姓名到天府，市人莫笑渠塵土。濯纓當屬最閑人，兩潘且彈冠上塵。
和仲良分送柚花沉三首  其一 楊萬里
薰然真臘水沉片，烝以洞庭春雪花。只得掾曹作南董，國香未向俗人誇。
和仲良分送柚花沉三首  其二 楊萬里
鋸沉百疊糝瓊英，一日三薰更九烝。却悔香成太清絕，龍涎生妬木犀憎。
和仲良分送柚花沉三首  其三 楊萬里
鶴骨龍筋金玉相，詩人十襲幾年藏。已驚好手奪天巧，更遣餘芬惱楚狂。
再病書懷呈仲良四首  其一 楊萬里
病身誰伴亦誰憐，贏得昏昏幾覺眠。睡起不知身是病，踞床看盡水沉煙。
再病書懷呈仲良四首  其二 楊萬里
病中嫌雨又嫌晴，自是情懷未苦平。兩日雨多端不惡，市聲洗盡只簷聲。
再病書懷呈仲良四首  其三 楊萬里
功名銷盡向來心，詩酒從今也不禁。夜雨遣人歸思動，不知湘水幾篙深。
再病書懷呈仲良四首  其四 楊萬里
方外詩豪張仲良，義風今日更誰雙。絕憐病客無半眼，粥飯隨宜到小窗。
贈蜀中相士范思齊往全州見萬先之教授 楊萬里
兩脚那解上金鑾，兩手只合把釣竿。比身管樂兒時態，已翻九河洗我肝。范生來自浣花里，眼中之人定誰貴。百鍊未必賢繞指，貴人正要老於事。斜風細雨又春休，落花啼鳥總春愁。試問談間立封侯，何如百錢挂杖頭。
和唐德明問病二首  其一 楊萬里
罷却微官且客居，庭闈不近信全疎。更無竹下子唐子，誰與過逢說異書。
和唐德明問病二首  其二 楊萬里
俟命循天更不疑，朶頤那可換靈龜。逍遥豈在榆枋外，問著扶摇總不知。
又和梅雨 楊萬里
管得天公雨更晴，何關客子病心情。得歸此意良不惡，且住微軀也自輕。
又和見喜病間 楊萬里
初病楊花猶亂飛，即今梅子已黄稀。卧驚節物遽如許，起得沉緜更解肥。雲寺耶溪招布襪，斜風細雨欠蓑衣。半生不結脩門夢，只夢家山喚早歸。
罷丞零陵忽病傷寒謁醫兩旬如負擔者日遠日重改謁唐醫公亮九日而無病矣謝以長句 楊萬里
料病如料敵，用藥如中的。淮陰百戰有百勝，由基百發無一失。老唐脈法明更高，閲人二豎可得逃。探囊起死無德色，掉臂不爲曳裾客。但使鄉鄰少卧痾，眼底名醫麻竹多。嗟予詩瘦仍多病，兩旬進尺退不寸。逢君已晚亦未恨，掃除何曾費餘刃。長句藉手聊爾耳，真成不直一杯水。
題黄才叔看山亭 楊萬里
春山華潤秋山瘦，雨山點黯晴山秀。湖湘山色天下稀，零陵乃復白其眉。作亭不爲俗人好，箇竹把茅吾事了。朝來看山佳有餘，爲渠更盡一編書。
送張倅 楊萬里
山西勁氣何曾歇，秦漢迄今幾奇傑。張公長身鬚鬢蒼，斜飛不入鵷鷺行。狂卒叫讙民震擾，不勞談笑斯須了。皇上方披輿地圖，煩公赤手繫單于。捕逐虎豹公則老，坐運籌策公尚少。
題所寓唐德明書齋 楊萬里
鳬鶩行中脫病身，竹林深處得幽人。只言官滿渾無事，也被詩愁攪一春。
白含笑 楊萬里
薰風曉破碧蓮莟，花意猶低白玉顔。一粲不曾容易發，清香何自遍人間。
題唐德明建一齋 楊萬里
城南前江後山趾，竹齋正對寒江啟。不嫌漁火亂書燈，只苦櫓聲驚睡美。平生刺頭鑽故紙，晚知此道無多子。從渠散漫汗牛書，笑倚江楓弄江水。
夜離零陵以避同僚追送之勞留二絕簡諸友  其一 楊萬里
已坐詩臞病更羸，諸公剛欲餞湘湄。夜浮一葉逃盟去，已被沙鷗聖得知。
夜離零陵以避同僚追送之勞留二絕簡諸友  其二 楊萬里
思歸日日只空言，一棹今真水月間。半夜猶聞郡樓鼓，明朝應失永州山。
泊冷水浦 楊萬里
前夕放船湘口步，約到衡州來日午。五程一減作三程，謝渠江漲半篙清。今日雨來三四五，又閉疎篷聽暮雨。長年商量泊船所，雨外青山更青處。
憩連嶺店 楊萬里
此館初明眼，前山正接眉。熱嫌連日甚，涼惜兩朝遲。雨竹何其重，風鷗不自持。庭闈猶百里，早已豁愁思。
早行見螢 楊萬里
淺草時雙起，深叢忽獨明。情知曉月淡，意欲照人行。扇撲高無奈，風斜半欲橫。書帷吾已嬾，不擬著囊盛。
和人七夕 楊萬里
愛月斜仍細，占星久未過。浪傳商用事，正苦汗成河。蛛喜今宵綴，蠅憎昨日多。吾文那乞巧，詩或擬陰何。
送抹利花與慶長 楊萬里
江梅去去木犀晚，萱草石榴刺人眼。抹利獨立幽更佳，龍涎避香雪避花。朝來無熱夜涼甚，急遣山童問花信。一枝带雨折來歸，走送詩人覓好詩。
新居翦茅 楊萬里
小築初開一畝基，晚風散策已相宜。山童何急催歸去，正是涼生月上時。
讀罪己詔時有符離之潰  其一 楊萬里
莫讀輪臺詔，令人淚點垂。天乎容此虜，帝者渴非羆。何罪良家子，知它大將誰。願懲危度口，儻復雁門踦。
讀罪己詔時有符離之潰  其二 楊萬里
亂起吾降日，吾將强仕年。中原仍夢裏，南紀且愁邊。陛下非常主，羣公莫自賢。金臺尚未築，乃至羨强燕。
讀罪己詔時有符離之潰  其三 楊萬里
只道六朝窄，渠猶數百春。國家祖宗澤，天地發生仁。歷服端傳遠，君王但側身。楚人要能懼，周命正惟新。
題代度寺 楊萬里
一別重來十五年，殘僧半在寺依然。黄楊當日絕低小，已過危簷也可憐。
又題寺後竹亭 楊萬里
行盡空房忽畫欄，竹光和月入亭寒。壁間題字知誰句，醉把殘燈子細看。
中秋前兩日別劉彥純彭仲莊於白馬山下 楊萬里
匆匆離合夢非夢，續續談諧眠不眠。莫道對床容易著，試思分手幾何年。長亭更放金荷淺，後夜誰同璧月圓。要得長隨二三友，不知由我定由天。
早發建安寺過大櫟虛 楊萬里
睡美那能動，朝涼强作行。吾方犯星起，人已趁虛聲。近路還如許，長途作麽生。兩親今正老，三釜又須營。
中秋前一夕翫月 楊萬里
月擬來宵好，吾先今夕遭。纔升半壁許，已復一輪高。遷坐明相就，羣飛影得逃。望秋惟有此，徹夜敢辭勞。
赴調宿白沙渡族叔文遠携酒追送走筆取別 楊萬里
扁舟斜纜白沙虛，欲行未發小踟躕。吾家子雲來得得，爲携碧酒買白魚。誼風多年冷似鐵，非公其誰主風月。尊前醉倒定不嗔，同來多半箇中人。
醉後題壁 楊萬里
夜寒星斗挂屋椽，我輩把酒不問天。語聲未怕驚天上，只愁驚起白鷗眠。
夜雨泊新淦 楊萬里
亂眼纔迷樹，回頭已濕沙。蕭蕭打篷急，點點入船斜。此夕初爲客，何時却到家。餘樽曾卧否，喚取作生涯。
明發新淦晴快風順約泊樟鎮 楊萬里
雨到中宵歇，心知逗曉晴。排雲數峰出，漏日半江明。風借輕帆便，天催嬾客行。不應樟鎮酒，無意待人傾。
泊樟鎮 楊萬里
北地三接淅，重來四肅霜。日斜秋樹轉，市散暮船忙。波捲清中白，霞翻紫外黄。汀沙渾換却，不記舊圜方。
午憩堆錢嶺 楊萬里
蚤作難爲飯，前途又苦饑。塵勞正未了，眠食且隨宜。小憩那思去，追程得更遲。館人只冷眼，還爲惜奔馳。
路逢故將軍李顯忠以符離之役私其府庫士怨而潰謫居長沙 楊萬里
貪將如中使，兵書不誤今。只悲熊耳甲，誰怨褭蹄金。賈傅奚同郡，朱游獨折心。書生何處說，詩罷自長吟。
宿楊塘店 楊萬里
吾生行路何時了，舊館重來身漸老。路旁松桂只十年，如今脩脩舊小小。昨宵宿處又雲邊，來宵還似今宵然。陳迹更待俛仰間，有酒不飲要稱賢。
宿長林 楊萬里
霧月撩人白，風燈惱客青。倦多資美睡，酒薄免遲醒。
午憩東塘近白干江西地盡於此 楊萬里
日以秋還短，塗緣熱故長。也知茅店小，奈此竹風涼。更遠終然到，而吾有底忙。欲行猶小駐，咫尺便它鄉。
初寒 楊萬里
欲雨還晴又作陰，添衣已減却重尋。絕知不晚新寒到，更用先來破客心。
沙溪江亭 楊萬里
漁舟竟日不知還，水碓無人也不閑。斫却江頭一叢柳，當愁無地著江山。
宿張家店壁間有趙民則一絕句云舍策投床睡便濃覺來凉葉動西風驚秋念遠無窮意客裏知誰此夜同因次其韵 楊萬里
督郵不敵客愁濃，那更秋宵一笛風。公子何曾知許事，曠懷也解與人同。
蔣蓮店有書柳子厚寄吳武陵琴詩三讀敬哦五言 楊萬里
秋晴得涼行，壁閲遇佳讀。已咽猶餘滋，將燼忽剩馥。語妙古未多，聽難今良獨。追誦惜去眼，信步遑擬足。驚心一鳥鳴，隔溪兩峰綠。
道逢王元龜閣學 楊萬里
秋日纔昇却霧中，先生更去恐羣空。古誰云遠今猶古，公亦安知世重公。軒冕何緣關此老，江山所過總清風。我行安用相逢得，不得趨隅又北東。
宿楓平 楊萬里
休說江西西路行，東來骨瘦却詩清。恐緣桂玉疎雲子，敢對溪山喚麴生。
發楓平 楊萬里
谷暗迷窗曉，山鳴報雨來。畦丁絕須喜，菜甲正新栽。倦路愁何那，衝泥慣豈纔。吾詩未大好，也辱片雲催。
過下梅 楊萬里
不特山盤水亦回，溪山信美暇徘徊。行人自趁斜陽急，關得歸鴉更苦催。
九日落莫憶同施少才集長沙 楊萬里
九月九日今朝是，五里十里正未已。良辰美景只自美，不如且著黑棋子。濁醪不賤有如無，黄花新寄絕交書。三年客裏兩重九，去年却得登高友。醉吟嶽麓道林間，天風吹帽挂君山。倒騎蹇馿下絕頂，眼花幾落賈誼井。如今悔狂亦嬾游，不嫌清坐獨醒休。
宿度息 楊萬里
薄雲翳佳月，風爲作金篦。我行以事役，雲行亦忙爲。如何今夕寒，只與客子期。忘情豈我輩，能禁秋興悲。短檠不解事，喚我哦新詩。
曉泊舟廟山 楊萬里
平水長先曉，無風也自濤。煙昏山易遠，岸闊樹難高。去雁鳴相報，游魚冷總逃。輕寒容可忍，清眺得辭勞。
到龍山頭 楊萬里
影靜長安道，涼風響轡銜。海天低到水，江日晚明帆。潮遣先驅壯，聲吞絕島巉。黄塵征袖滿，却愧著朝衫。
見澹庵胡先生舍人 楊萬里
澹翁家近醉翁家，二老風流莫等差。黄帽朱耶飽煙雨，白頭紫禁判鶑花。補天老手何須石，行地新堤早著沙。三歲別公千里見，端能解榻瀹春芽。
爲王監簿先生求近詩 楊萬里
林下詩中第一仙，西風吹到日輪邊。杜陵野客還驚市，國子先生小著鞭。拈出老謀開宇宙，本來清尚只雲泉。新篇未許兒童誦，但得真傳敢浪傳。
宿徐元達小樓 楊萬里
樓迥眠曾著，秋寒夜更加。市聲先曉動，窗月傍人斜。役役名和利，憧憧馬又車。如何泉石耳，禁得許諠譁。
贈相士蓑衣道人杜需二首  其一 楊萬里
與子生疎有底仇，談間容易說封侯。病身更遣冰山倚，野鶴孤雲也替愁。
贈相士蓑衣道人杜需二首  其二 楊萬里
坐來小歇過眉拄，客裏那能滿眼酤。肯脫蓑衣借儂著，鷗邊雨外且江湖。
跋馬公弼省幹出示山谷草聖浣花醉圖歌 楊萬里
涪翁浣花醉圖歌，歌詞自作復自寫。少陵無人張顛死，此翁奄有二子者。不論釵股與錐沙，更數旱蛟及驚蛇。詩仙不合兼草聖，鬼妬天嗔教薄命。人言愛書緣愛賢，紫眉未必勝青編。舊時鬼門關外客，如今一字抵尺璧，何須千載空相憶。
送王監簿民瞻南歸 楊萬里
潮頭打雲雲不留，月波潑窗窗欲流。夜寒報晴豈待曉，天公端爲盧溪老。盧溪在山不知年，盧溪出山即日還。黄紙苦催得高卧，青霞成癖誰能那。詔謂先生式國人，掉頭已復煙林深。路旁莫作兩疎看，老儒不用橐中金。
澹庵坐上觀顯上人分茶 楊萬里
分茶何似煎茶好，煎茶不似分茶巧。蒸水老禪弄泉手，隆興元春新玉爪。二者相遭兔甌面，怪怪奇奇真善幻。紛如擘絮行太空，影落寒江能萬變。銀瓶首下仍尻高，注湯作字勢嫖姚。不須更師屋漏法，只問此瓶當響答。紫微仙人烏角巾，喚我起看清風生。京塵滿袖思一洗，病眼生花得再明。漢鼎難調要公理，策勳茗椀非公事。不如回施與寒儒，歸續茶經傳衲子。
謝趙茂甫惠浙曹中筆蜀越薄牋二首  其一 楊萬里
公子平生無長物，几研生涯敵玉冰。二妙端能并送似，便呼毛穎試谿藤。
謝趙茂甫惠浙曹中筆蜀越薄牋二首  其二 楊萬里
百楮先生十兔尖，心知奇絕敢言貪。詩無好語書仍俗，喜氣多多抵得慚。
和馬公弼夜雨 楊萬里
一雨未辭泥至腰，新寒癘氣喜全消。都人得此正希闊，遠客幡然成寂寥。聲在疎簷與黄葉，夢聽禁漏近丹霄。愁心却被詩勾引，始覺君家我里遥。
再和錯綜其韻 楊萬里
家書希到恐緣遥，豈有全無雁拂霄。屈指大刀違破鏡，負渠縮項及長腰。何當竹外扁舟去，趁取梅梢未雪消。頼有可人同舍客，破愁得句似參寥。
和趙彥德旅懷是夕渠誦詩鼓琴 楊萬里
客間眼暗可逢人，公子詩琴却有神。頻掉烏紗知得句，快揮綠綺更留塵。飄零不問今何夕，邂逅相歡意便親。作許生涯渾不惡，只愁我輩轉須貧。
至日前思親 楊萬里
節近親庭遠，天寒日暮時。未風窗已報，欲雪脚先知。
和湯叔度雪 楊萬里
道得閑來儘未閑，頗緣幽事攪心間。卧聽雪作披衣起，不待天明带月看。更覺梅枝殊摘索，只驚蓬鬢却羈單。飛花豈解知人意，風裏時時戲作團。
和馬公弼雪 楊萬里
灑竹穿梅湖更山，客間得此未嫌寒。髯疎也被輕輕點，齒冷猶禁細細餐。晴了還成三日凍，銷餘留得半庭看。憑誰說似王郎婦，鹽絮吟來總未安。
中書胡舍人玉堂夜直用萬里所和湯君雪韻和寄逆旅再和謝焉 楊萬里
紫禁仙人視草閑，宮雲低到綺疏間。玉妃爲作回風舞，金炬高燒带笑看。得句却嫌椽筆小，衝泥遣慰客氈單。夜哦妙語鏘鸞鶴，不覺梅梢霽日團。
和符君俞卜鄰 楊萬里
朱崖柳色欲春風，庾嶺梅花尚雪容。念子南歸騎瘦馬，只今誰解好真龍。吾鄉端是山水窟，何日來同丘壑胸。白鷺青原不妨揀，誅茅結屋看何從。
引見前一夕寓宿徐元達小樓元達招符君俞胡季永小集走筆和君俞韻 楊萬里
主賓呼酒卷滄溟，我亦何人與德星。高閣連雲壓潮白，前山倒影入杯青。細哦秀句清無底，匹似疎梅寒更馨。不惜坐間作頹玉，只愁宮漏又須聽。
同君俞季永步至普濟寺晚泛西湖以歸得四絕句  其一 楊萬里
閣日微陰不礙晴，杖藜小倦且須行。湖山有意留儂款，約束疎鐘未要聲。
同君俞季永步至普濟寺晚泛西湖以歸得四絕句  其二 楊萬里
煙艇橫斜柳港灣，雲山出沒柳行間。登山得似遊湖好，却是湖心看盡山。
同君俞季永步至普濟寺晚泛西湖以歸得四絕句  其三 楊萬里
西湖雖老爲人容，不必花時十里紅。卷取郭熙真水墨，枯荷折葦小霜風。
同君俞季永步至普濟寺晚泛西湖以歸得四絕句  其四 楊萬里
曲曲都城繚翠微，鱗鱗湖浪動斜暉。天寒日暮遊人少，兩岸輕舟星散歸。
同岳大用甫撫幹雪後游西湖早飯顯明寺步至四聖觀訪林和靖故居觀鶴聽琴得四絕句時去除夕二日  其一 楊萬里
湖暖開冰已借春，山晴留雪要娛人。昨遊未當清奇在，踏凍重來眼却新。
同岳大用甫撫幹雪後游西湖早飯顯明寺步至四聖觀訪林和靖故居觀鶴聽琴得四絕句時去除夕二日  其二 楊萬里
紫陌微乾未放塵，青鞋不惜涴泥痕。春風已入寒蒲節，殘雪猶依古柳根。
同岳大用甫撫幹雪後游西湖早飯顯明寺步至四聖觀訪林和靖故居觀鶴聽琴得四絕句時去除夕二日  其三 楊萬里
冰壺底裏步金沙，真到林逋處士家。未辦寒泉薦秋菊，且將瘦句了梅花。
同岳大用甫撫幹雪後游西湖早飯顯明寺步至四聖觀訪林和靖故居觀鶴聽琴得四絕句時去除夕二日  其四 楊萬里
道堂高絕俯空明，上下躋攀取意行。浄閣虛廊人寂寂，鶴聲斷處忽琴聲。
甲申上元前聞家君不快西歸見梅有感二首  其一 楊萬里
官路桐江西復西，野梅千樹壓疎籬。昨來都下筠籃底，三百青錢買一枝。
甲申上元前聞家君不快西歸見梅有感二首  其二 楊萬里
千里來爲五斗謀，老親望望且歸休。春光儘好關儂事，細雨梅花只做愁。
晚春行田南原 楊萬里
西疇前日塵作霧，南村今日波生路。雲子從來疎廣文，衝雨學稼當辭勤。農言秧好殊勝麥，其如綠針未堪喫。吾生十指不拈泥，毛錐便得傲蓑衣。只願邊頭長無事，把耒耕雲且吾志。不愁官馬送還官，借牛騎歸不用鞍。
聞鶑 楊萬里
過雨溪山浄，新晴花柳明。來穿兩好樹，別作一家聲。故欲撩詩興，仍添懷友情。驚飛苦難見，那更綠陰成。
初夏日出且雨 楊萬里
笑憶唐人句，無晴還有晴。斜陽白鷗影，疎雨子規聲。臺閣非吾事，溪山且此生。詩成何用好，詩好却難成。
和文遠以作醮相疎 楊萬里
涉夏天勤雨，今年定有秋。試思衝熱出，何似带泥遊。軒冕關莊子，江湖著魏牟。高人香火裏，也到酒邊不。
族叔祖彥通所居宛在水中央名之曰小蓬萊爲作長句 楊萬里
儂愛南溪不減公，南溪親公却疎儂。爲儂只作一兩曲，爲公繞盡雲邊屋。屋後有竹前有花，斷橋纔整已半斜。客來不惡去亦好，莫將汗脚涴瑶草。俗子只道無蓬萊，請渠且洗睫上埃。蓬萊不大亦不小，作詩示公公一笑。
彥通以詩送石菖蒲和謝之 楊萬里
笑拂孤芳旋汲泉，忽如身墮曉霜天。一生寒瘦知何用，只得清名垂萬年。
清曉出城別王宣子舍人 楊萬里
月細惟愁落，陽昇未要忙。出門雞未覺，夾路稻初香。涉世寧容嬾，侵星幸稍涼。病來詩久廢，覓句費商量。
送王吉州宣子舍人知明州二首  其一 楊萬里
滿聽除書好，明州勝吉州。又爲邦伯去，政坐治聲優。過闕端能遇，居中定作留。新民莫漫喜，竹馬不須休。
送王吉州宣子舍人知明州二首  其二 楊萬里
碧海翻詞筆，清霜逼誼風。不應盛名下，未著玉堂中。剩欲公留此，其如帝望公。從今摩病眼，看到火城紅。
題王宣子新作吉州學前詠歸亭 楊萬里
使君見處我何言，且上斯亭一笑還。便有醒然新氣象，何曾改却舊江山。詠歸風味誰知點，克己工夫未減顔。箇裏諸生高著眼，仕和不仕得相關。
夜同文遠禱雨老岡祠 楊萬里
秋熱常年無此例，今宵有月不能涼。槁苗似妬詩人嬾，作意催成禱雨章。
霜露 楊萬里
落照紅猶剩，初星白未真。霜威能奪月，寒力故欺人。哀雁知誰怨，吟蛩獨我親。老來憂患裏，忍淚已霑巾。
理蔬 楊萬里
小摘吾猶惜，頻來逕自成。青蟲捕仍有，蠹葉病還生。貧裏猶存竈，霜餘正可羹。窺園未妨學，抱甕更須營。
送傅山人二絕句  其一 楊萬里
江山有約未應疎，浪自忙中白却鬚。我昔屬官今屬我，子能略伴瘦藤無。
送傅山人二絕句  其二 楊萬里
談天渠外更誰先，聊復憐渠與酒錢。富貴不愁天不管，不應丘壑也關天。
憫農 楊萬里
稻雲不雨不多黄，蕎麥空花早著霜。已分忍饑度殘歲，更堪歲裏閏添長。
絕句 楊萬里
楓老顔方少，山晴氣反昏。舊貧今更甚，已冷幸猶暄。
故少師張魏公挽詞三章  其一 楊萬里
出晝民猶望，回軍敵尚疑。時非不吾以，天未勝人爲。自別知何恙，從誰話許悲。一生長得忌，千載却空思。
故少師張魏公挽詞三章  其二 楊萬里
手麾日三舍，身馭月重輪。始是岷峨秀，前無社稷臣。向來元破斧，何用更洪鈞。只使江淮草，明年不作春。
故少師張魏公挽詞三章  其三 楊萬里
讀易堂邊路，曾聞赤舄聲。心從畫前到，身在易中行。憂國何緣壽，思親豈欲生。不應永州月，猶傍兩窗明。
和周仲覺三首  其一 楊萬里
書嬾聊遮眼，詩窮只掉頭。寒醒非不睡，薄醉奈何愁。火細霜還重，風停葉自投。半生災疾裏，誰遣未休休。
和周仲覺三首  其二 楊萬里
月淡猶明樹，霜嚴不剩雲。天寒一雁叫，夜半幾人聞。詩只令吾瘦，清聊與子分。頻來仍恨少，此去更離羣。
和周仲覺三首  其三 楊萬里
春在梅邊動，寒從月外來。貧於螢不暖，心與燭俱灰。此意悠悠著，從誰細細開。病來更憂患，淚盡只餘哀。
雪用歐陽公白戰律仍禁用映雪訪戴等故事賦三首示同社  其一 楊萬里
夜映非真曉，山明不覺遥。儘寒無奈爽，且落未須銷。體怯心仍愛，顔衰酒强潮。毛錐自堪戰，寸鐵亦何消。
雪用歐陽公白戰律仍禁用映雪訪戴等故事賦三首示同社  其二 楊萬里
是雨還堪拾，非花却解飛。兒童最無頼，摶弄肯言歸。向樹翻投竹，欺人故點衣。肩寒未妨聳，筆凍可能揮。
雪用歐陽公白戰律仍禁用映雪訪戴等故事賦三首示同社  其三 楊萬里
細聽無仍有，貪看立又行。落時晨却暗，積處夜還明。幸自漫山好，何如到夏清。似知吾黨意，未遣日華晴。
劉公佐親家奉議挽詞二首  其一 楊萬里
已病身猶健，云瘳訃却聞。告存非不壽，有子更能文。嗟我何多難，喪親又哭君。兩家兩翁好，作麽併丘墳。
劉公佐親家奉議挽詞二首  其二 楊萬里
一命華其老，諸昆半作官。相高仍孝悌，不但盛衣冠。近別那云訣，臨喪獨忍看。心知公不恨，我自淚難乾。
送盧山人二首  其一 楊萬里
行盡千山又萬山，山真何好子能然。青烏縱妙儂曾問，著眼煙雲也自賢。
送盧山人二首  其二 楊萬里
有欠牛眠子爲尋，剩將朽胔換華簪。家阡只免牛羊到，此外窮通得上心。
往安福宿代度寺 楊萬里
春前臘後暖還寒，陌上泥中濕更乾。野寺鳴鐘招我宿，遠峰留雪待誰看。
歸途轎中讀參寥詩 楊萬里
車中無作惟生睡，卷裏何佳却勝閑。會意貪看三五句，回頭悔失數重山。
挽封州太守趙次公二首  其一 楊萬里
國爾懷孤憤，麟兮嗣古風。謂宜空冀北，何意召河東。榕葉烝山祲，梨花慘殯宮。傳家今有子，身後未應窮。
挽封州太守趙次公二首  其二 楊萬里
雁峰三徑古，融水貳車新。自此相從後，還成永別晨。只今耆舊傳，誰是老成人。剩欲書遺德，心悲語不真。
和元舉叔見謝載酒之韻二首  其一 楊萬里
雪久自消猶半在，雨來正密更無休。硬黄字裏真添瘦，重碧杯中且避愁。
和元舉叔見謝載酒之韻二首  其二 楊萬里
南溪溪北北山邊，風月公何得獨專。挈榼慚無桑落酒，贈詩如得漢陰鯿。
雪後晚晴四山皆青惟東山全白賦最愛東山晴後雪二絕句  其一 楊萬里
只知逐勝忽忘寒，小立春風夕照間。最愛東山晴後雪，軟紅光裏湧銀山。
雪後晚晴四山皆青惟東山全白賦最愛東山晴後雪二絕句  其二 楊萬里
羣山雪不到新晴，多作泥融少作冰。最愛東山晴後雪，却愁宜看不宜登。
寄題郭漢卿琴堂 楊萬里
著眼飛鴻外，欹巾韻磬邊。半忘今古操，豈校有無絃。自適何須妙，能聽也則賢。如何劃然裏，猶露祖生鞭。
乙酉社日偶題 楊萬里
愁邊節裏兩相關，茶罷呼兒檢曆看。社日雨多晴較少，春風晚暖曉猶寒。也思散策郊行去，其奈緣溪路未乾。綠暗紅明非我事，且尋野蕨作蔬盤。
和昌英主簿叔社雨 楊萬里
愁已春相背，詩仍債未還。雨聲宜小睡，竹戶且深關。夢釣鷗邊雪，衰忘鏡裏顔。起來聊覓句，句在眼中山。
送談星辰吳山人 楊萬里
牙籌入手風前快，玉李行天鏡裏看。紫闥青規吾不夢，子言欲試故應難。
寒食上冢 楊萬里
逕直夫何細，橋危可免扶。遠山楓外淡，破屋麥邊孤。宿草春風又，新阡去歲無。梨花自寒食，時節只愁予。
和昌英主簿叔送花 楊萬里
去歲歸時正牡丹，親庭上壽撚花看。共知春好毋虛擲，更復盃深肯剩殘。誰料今茲千萬感，强從叔也兩相寬。風顛雨急關儂事，時序撩人只暗嘆。
和蕭伯振見贈 楊萬里
愁裏真成日似年，嬾邊覓句此何緣。雨荒山谷江西社，苔卧曹瞞臺底甎。頓有珠璣開病眼，旋生羽翼欲俱仙。車斜韻險難爲繼，聊復酬公莫浪傳。
春晚往永和 楊萬里
春事已如許，山居殊未知。綠光風度麥，白碎日翻池。景好懷翻惡，人嬉我獨悲。郊行聊著眼，興到漫成詩。
轎中風翻書卷 楊萬里
挾冊登車强出山，展來未讀眼先昏。無端又被春風妬，葉葉吹開更揭翻。
農家嘆 楊萬里
兩月春霖三日晴，久寒初暖稍秧青。春工只要花遲著，愁損農家管得星。
三江小渡 楊萬里
溪水將橋不復回，小舟猶倚短篙開。交情得似山溪渡，不管風波去又來。
薄晚絕句二首  其一 楊萬里
春氣吹人不作醒，病身感物底心情。斜陽也不藏人老，偏照霜髭一兩莖。